·Brug af en totrinstilgang til syn ved vejsiden via indførelse af et indledende og mere detaljeret syn.

·Forbedring af kvaliteten af køretøjskontroller ved at fastsætte fælles minimumsstandarder for udstyr, uddannelse af inspektører, der foretager mere detaljerede syn, vurdering af og opfølgning på mangler.

Forslaget til køretøjssikkerhedspakken i 2012 blev foranlediget af Kommissionens politiske retningslinjer for trafiksikkerheden, der blev offentliggjort i 2010. Under "målsætning nr. 4: Sikrere køretøjer" i de politiske retningslinjer har Kommissionen fastlagt et tiltag, der går ud på at "fremsætte forslag om en gradvis harmonisering og styrkelse af den tekniske kontrol og syn ved vejsiden".

Syn af køretøjer er afgørende for trafiksikkerheden. EU-reglerne fastsætter minimumsstandarder for syn af køretøjer. Disse standarder stammer fra 1977 og har kun været genstand for mindre opdateringer. Siden da har køretøjer, førernes adfærd og teknologien imidlertid udviklet sig meget. Den første væsentlige ændring i rammen for tekniske kontroller blev indført med vedtagelsen af køretøjssikkerhedspakken i 2014. Pakken består af tre dele, periodisk teknisk kontrol, syn ved vejsiden af erhvervskøretøjer og registreringsdokumenter.

·Obligatorisk EU-dækkende kontrol af hurtige traktorer, der anvendes til godstransport ad landevej.

1.2. Rapportens formål og omfang

I henhold til direktivets artikel 24, stk. 1, skulle Kommissionen senest den 20. maj 2020 udarbejde en rapport. Kommissionen anerkender fuldt ud og beklager den sene fremlæggelse af rapporten, der burde have været udarbejdet inden den 20. maj 2020. En anden rapport skal foreligge senest den 20. maj 2022, jf. artikel 24, stk. 2.

Rapporten bør i henhold til artikel 24, stk. 1

·give oplysninger om gennemførelsen og virkningerne af direktivet

·navnlig analysere direktivets virkning med hensyn til forbedring af trafiksikkerheden

·vurdere omkostningerne og fordelene ved en eventuel medtagelse af lette køretøjer (N1) og påhængskøretøjer (O2) inden for direktivets anvendelsesområde.

Rapporten bør i henhold til artikel 24, stk. 2

·give oplysninger om direktivets anvendelse og virkninger, navnlig

ohvad angår virkningsfuldhed og harmonisering af risikoklassificeringssystemer, især i forbindelse med definitionen af en gensidigt sammenlignelig risikoprofil for de forskellige berørte virksomheder

·ledsages af en detaljeret konsekvensanalyse af omkostninger og fordele i hele Unionen, som stilles til rådighed for Europa-Parlamentet og Rådet mindst seks måneder inden fremsættelsen af eventuelle nødvendige lovforslag med henblik på at medtage nye kategorier af køretøjer inden for direktivets anvendelsesområde.

Som nævnt ovenfor har direktivet fundet anvendelse fra den 20. maj 2018. For at generere data til at drage meningsfulde konklusioner, navnlig med hensyn til forbedring af trafiksikkerheden, kræves der i gennemsnit en uafbrudt gyldighedsperiode på tre år. Derfor kan den dataindsamling, der gør det muligt at drage konklusioner vedrørende direktivets virkninger, tidligst starte i anden halvdel af 2021.

Med hensyn til cost-benefit-analysen af den mulige medtagelse af lette køretøjer og lette påhængskøretøjer vil Kommissionen foretage den nødvendige analyse inden for rammerne af en konsekvensanalyse forud for et eventuelt fremtidigt forslag fra Kommissionen.

For så vidt angår virkningsfuldheden og harmoniseringen af risikoklassificeringssystemerne skal det bemærkes, at direktivet kun supplerer risikoklassificeringssystemet ved at tilføje nogle relevante oplysninger vedrørende syn ved vejsiden. Forpligtelsen til at indføre et risikoklassificeringssystem er imidlertid fastsat i artikel 9 i direktiv 2006/22/EF. Desuden har direktiv 2006/22/EF ikke harmoniseret risikoklassificeringssystemerne, og derfor kunne medlemsstaterne frit definere detaljerne i deres nationale risikoklassificeringssystemer. Selv om der i bilag I til direktivet fastsættes kriterier for tildeling af en risikoprofil til en virksomhed, er disse foranstaltningers anvendelsesområde begrænset til syn ved vejsiden, og disse foranstaltninger er også kun valgfrie. Derfor skal analysen af virkningsfuldheden og harmoniseringen af risikoklassificeringssystemerne foretages inden for rammerne af direktiv 2006/22/EF, når de respektive foranstaltninger er blevet indført.

I denne henseende har denne rapport til formål at give et overblik over medlemsstaternes gennemførelsesforanstaltninger på grundlag af de foreløbige resultater af gennemførelseskontrollen.

2.Direktivet

2.1Direktivets anvendelsesområde

Direktivet bibeholdt den obligatoriske kontrol for alle køretøjer, som allerede er blevet kontrolleret regelmæssigt i henhold til direktiv 2000/30/EF, dvs. for tunge godskøretøjer (N2, N3), busser (M2, M3) og tunge påhængskøretøjer (O3 og O4).

Som noget nyt indførte direktivet imidlertid kontrol af traktorer med en konstruktivt bestemt maksimalhastighed på over 40 km/t, der hovedsagelig anvendes på offentlig vej til godstransport ad landevej.

Direktivet understreger, at medlemsstaterne har ret til at foretage syn ved vejsiden af køretøjer, der ikke er omfattet af direktivet, som f.eks. lette køretøjer (N1), eller foretage syn på andre steder end offentlig vej.